Talous- ja sosiaalikomitean lausunto aiheesta "Ehdotus neuvoston asetus perunatärkkelystuotannon kiintiöjärjestelmästä annetun asetuksen (EY) N:o 1868/94 muuttamisesta"



Virallinen lehti nro C 080 , 03/04/2002 s. 0046 - 0047



Talous- ja sosiaalikomitean lausunto aiheesta "Ehdotus neuvoston asetus perunatärkkelystuotannon kiintiöjärjestelmästä annetun asetuksen (EY) N:o 1868/94 muuttamisesta" (2002/C 80/11) Neuvosto päätti 6. joulukuuta 2001 perustamissopimuksen 36 ja 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea päätti nimittää lausuntonsa yleisesittelijäksi John Donnellyn. Talous- ja sosiaalikomitea hyväksyi 16. ja 17. tammikuuta 2002 pitämässään 387. täysistunnossa (16. päivän kokouksessa) seuraavan lausunnon äänin 61 puolesta 1:n pidättyessä äänestämästä. 1. Komission ehdotuksen pääsisältö 1.1. Komission ehdotuksen tarkoituksena on jakaa perunatärkkelystä tuottavien jäsenvaltioiden kiintiöt kolmeksi markkinointivuodeksi (2002/2003, 2003/2004 ja 2004/2005). Ehdotuksen pohjana on kertomus, jonka komissio antoi neuvostolle perunatärkkelystuotannon kiintiöjärjestelmästä. Täten siis muutetaan asetusta (EY) N:o 1868/94. 1.2. Komissio ehdottaa, että nykyiset kiintiöt säilytetään ennallaan seuraavien kolmen vuoden ajan. 1.3. Tarvittaessa otetaan huomioon määrä, jolla kunkin jäsenvaltion yksittäinen perunatärkkelystuottaja ylitti kiintiönsä markkinointivuonna 2001/2002, kuten asetuksen (EY) N:o 1868/94 6 artiklan 2 kohdassa säädetään. 1.4. Komissio ehdottaa nykyisen kiintiöjärjestelmän jatkamista, mutta edellyttää, että sellaiset toimenpiteet, joita mahdollisesti tarvitaan tilintarkastustuomioistuimen vuonna 2001 esittämän tärkkelysalaa koskevan tarkastuskertomuksen, ulkoisen asiantuntijatutkimuksen ja Agenda 2000 -uudistuksen välitarkastuksen perusteella, voidaan myöhemmin toteuttaa. 1.5. Agenda 2000 -uudistus toi mukanaan muutoksia nykyiseen maksutermistöön. Asetuksen (EY) N:o 1868/94 7 artiklassa käytetyn termin "korvaava tuki" sijaan on valittava sanamuoto "korvaus". 2. Yleistä 2.1. Euroopan yhteisöjen tilintarkastustuomioistuimen tarkastuskertomuksessa, joka julkaistiin 1. lokakuuta 2001, ei kyseenalaisteta perunatärkkelysalan kiintiöjärjestelmän rakennetta. Komissio on päätynyt samaan lopputulokseen omassa kertomuksessaan esitettyjen tietojen perusteella, varsinkin puhuttaessa perunatärkkelyksen ja viljatärkkelyksen välisestä markkinatasapainosta. 2.2. Agenda 2000 -uudistuksen seurauksena kiintiötaso laski 2,87 % pienissä tuottajamaissa ja 5,74 % suurissa. Alan asiantuntijalähteiden mukaan kysyntä ja kiintiöt ovat tällä hetkellä tasapainossa. Kuten kohdassa 1.2. mainittiin, komissio ehdottaa, että kiintiöt säilytetään entisellä tasolla vuosina 2002-2005, ja tärkkelysala tukee ehdotusta. Mikäli perunatärkkelysmarkkinat kasvavat, alan mielestä kiintiöitä on lisättävä vuoden 2005 jälkeen. 2.3. Perunatärkkelysteollisuuden raaka-aineiden saanti riippuu alan sopimusviljelijöistä. Tärkkelysperunasato on tuottajilleen erittäin tärkeä. Jos tärkkelysperunan hinta laskee vähänkään, se on viljelijöille korvattava, koska he tarvitsevat korvauksen pystyäkseen jatkamaan tuotantoaan. Korvauksen pohjaksi olisi otettava vilja-alaa koskeva neuvoston kannanotto sellaisena kuin se on esitetty Berliinissä vuonna 1999 pidetyn huippukokouksen päätelmissä. 2.4. Viiden prosentin joustovara on syytä säilyttää ennallaan sääolosuhteiden muuttumisen vuoksi. 2.5. On erittäin tärkeää, että peruna- ja maissitärkkelyksen välinen institutionaalinen tasapaino taataan tulevaisuudessa. 3. Päätelmä Komitea kannattaa komission ehdotusta neuvoston asetukseksi. Bryssel, 16. tammikuuta 2002. Talous- ja sosiaalikomitean puheenjohtaja Göke Frerichs